VSA bevestig Trump se twietPres. Donald Trump se twiet. Die Amerikaanse departement van buitelandse sake het gereageer op pres. Donald Trump se twiet oor Suid-Afrika deur te sê grondonteiening sonder vergoeding kan Suid-Afrika op die verkeerde pad stuur. Trump het vroeg Donderdagoggend (Suid-Afrikaanse tyd) opspraak gewek met ŉ twiet waarin hy sê dat hy opdrag gegee het dat Mike Pompeo, die Amerikaanse minister van buitelandse sake, die grondkwessie en plaasmoorde-krisis in Suid-Afrika ondersoek. Heather Nauert Heather Nauert, woordvoerder van die departement, het tydens ŉ mediakonferensie Donderdagaand (plaaslike tyd) gesê Trump en Pompeo het die kwessie in die “laaste dag of so” bespreek. “Die president het die minister gevra om noukeurig te kyk na die huidige stand van aksie in Suid-Afrika rakende grondhervorming. Dit is iets wat al vir baie dekades aan die gang is – die gesprek en debat oor grondhervorming daar. Ek moet noem dat die onteiening van grond sonder vergoeding die risiko inhou om Suid-Afrika op die verkeerde pad te stuur.” Mike Pompeo Nauert het gesê indien beleid swak toegepas word, is daar potensieel nadelige politieke en maatskaplike ekonomiese kwessies. Nauert het ook bevestig dat die Amerikaanse ambassade in Pretoria met Suid-Afrika se departement van internasionale betrekkinge en samewerking (Dirco) vergader het. Dirco het ná Trump se twiet ŉ vergadering met die Amerikaanse ambassade versoek. Ndivhuwo Mabaya, woordvoerder van Dirco, het gesê minister Lindiwe Sisulu het kennis geneem van die “jammerlike uitsprake” deur Trump. “Dit is jammer dat hierdie twiet gegrond is op valse inligting,” het Mabaya gesê. Tucker Carlson Hoewel Nauert bevestig het die vergadering het plaasgevind, kon sy nie uitbrei oor wat bespreek is nie. Trump het glo getwiet ná hy ŉ program op die TV-kanaal Fox News gekyk het waarin die aanbieder, Tucker Carlson, die kwessies van grondonteiening sonder vergoeding en plaasmoorde onder die loep geneem het. Tucker het die volgende aand weer die kwessies tydens sy program bespreek en spesifiek die uiteenlopende reaksie op sy vorige program. Malema tydens gister se mediakonferensie. Hy het tydens die uitsending die uitlatings wat op sy program gemaak is, verdedig. Hy het ook tydens die uitsending beeldmateriaal gespeel van Julius Malema, leier van die EFF, se uitlatings die afgelope paar jaar rakende wit mense en grond. Tucker het spesifiek ook verwys na die uitlatings wat Malema gister tydens ŉ mediakonferensie gemaak het rakende Trump se twiet. “Donald Trump sê nie iets wat ons nog nie van wit mense af gehoor het nie,” het Malema gesê. “Daar is ŉ groep wit regses wat deur Jode in Pretoria opgelei word om skerpskutters te word,” het hy beweer. Hy het ook gesê daar is net een ding wat hulle van stryk sal bring rakende hul planne vir grondonteiening sonder vergoeding. “Net die dood sal ons stop. Nie Trump nie. Nie armoede nie. Nie sanksies nie.”